อย่ากลัวเทคโนโลยี
โดย...แบงก์กลิ้ง
7 พ.ค. 2559

โดย...แบงก์กลิ้ง
การก้าวล้ำของเทคโนโลยีได้เปลี่ยนแปลงพฤติกรรมของมนุษย์ไปโดยสิ้นเชิง คนรุ่นใหม่ที่เกิดมาก็เห็นเครื่องคอมพิวเตอร์อาจจะไม่รู้สึกอะไร แต่คนที่เกิดมาในช่วงรอยต่อของโลกเก่ากับโลกยุคใหม่อย่างผู้เขียนนั้นรู้สึกตื่นตาตื่นใจที่ได้ติดตามพัฒนาการถึงกับมีการกล่าวว่าเทคโนโลยีเปลี่ยนโลกกันเลยทีเดียว 
ธุรกิจที่นำเอาเทคโนโลยีมาใช้อย่างรวดเร็วและทันสมัยที่สุดยังคงอยู่ในภาคการเงิน ที่เริ่มนำเอาเครื่องอิเล็กทรอนิกส์ต่างๆ มาให้บริการกับลูกค้า ซึ่งเป็นการลงทุนที่มีต้นทุนต่ำกว่าการใช้คน และจากนี้เป็นต้นไปธุรกิจธนาคารพาณิชย์จะไม่เหมือนเดิมอีกต่อไป จากธนาคารที่ต้องมีสาขามากๆ เพื่อให้เข้าถึงลูกค้า กลายเป็นไม่ต้องมีสาขา แต่จะต้องมีเว็บไซต์ มีบริการอินเทอร์เน็ตแบงก์กิ้ง โฟนแบงก์กิ้ง มีการบริการอำนวยความสะดวกบนโลกออนไลน์ทดแทน
ธนาคารพาณิชย์ไทยเริ่มมีการตั้งหน่วยงานเพื่อศึกษาเทคโนโลยีอย่างจริงจัง นำเอามาพัฒนาเป็นผลิตภัณฑ์ทางการเงินเพื่อที่จะนำออกมาให้บริการกับลูกค้า ซึ่งเริ่มมีความต้องการที่หลากหลาย แตกต่างกันไปตามรสนิยม และจำนวนเงินที่มี
เทคโนโลยีไม่ใช่เรื่องน่ากลัว แต่จำเป็นที่จะต้องเรียนรู้เทคโนโลยีรูปแบบใหม่ การปกป้องตัวเองจากความเสี่ยงที่จะได้รับหากเกิดการผิดพลาดในการใช้บริการ เพื่อที่จะอยู่กับเทคโนโลยีได้อย่างมีความสุข
ตอนนี้ทุกคนที่มีบัตรเอทีเอ็ม ก็จะต้องเรียนรู้จักบัตรเอทีเอ็มระบบชิปการ์ดได้แล้ว เพราะตั้งแต่วันที่ 16 พ.ค.นี้เป็นต้นไป ธนาคารพาณิชย์ทั้งหมดจะเลิกทำบัตรแบบแถบแม่เหล็กให้กับลูกค้าแล้ว